Foto’s: Dit sneeu op Sutherland!Sneeu op Sutherland. (Foto: Storm Report SA/Twitter) Bibberweer het Dinsdag soos verwag gesorg vir sneeu in sommige dele van die land, insluitend die Wes- en die Noord-Kaap. Luidens inligting van Storm Report SA het fyn sneeu op Sutherland in die Noord-Kaap uitgesak. Dit terwyl die Kammanassie-berge in die Klein-Karoo vanoggend met ’n sneeukombers bedek is. Sneeu het ook in die Swartbergpas, die Tradouwpas en in die Matroosberg-natuurreservaat in die omgewing van Ceres in die Wes-Kaap geval. Maroela Media het vroeër berig die Suid-Afrikaanse Weerdiens het gewaarsku dat temperature reg oor die land Maandag en Dinsdag beduidend sou daal. Die weerdiens het ook sneeu op die Wes-Kaapse berge en die verre suidwestelike dele van die Noord-Kaap voorspel. Temperature behoort teen Woensdag weer te begin styg hoewel wydverspreide ryp en koue dan oor die binneland verwag kan word.